Pázmány Kalaúz-ára többen is válaszoltak protestáns részről: Sármelléki Nagy Benedek kőszegi iskolamester, Klaszekovich István superintendens, Zvonarics Imre csepregi prédikátor, Milotai Nyilas István és Alvinci Péter. A Kalaúz átgondoltságához, logikai erejéhez képest ezek a válaszok a protestánsok véleménye szerint sem voltak kielégítőek. Thurzó György nádor magára vállalta a válaszirat költségeit, de halála miatt özvegye, Thurzóné Czobor Erzsébet tett ennek eleget.

A Kalaúz-t latinra fordították és kiküldték a Wittenbergi Egyetem teológusainak, akik a válaszadást Balduinus+ Frigyesre bízták. Balduinus+ – a nyomtatás idejét is beszámítva – tíz évig dolgozott művén, melynek címe: Phosphorus Veri Catholicismi (Az igazi katolicizmus hajnalcsillaga). Pázmány erre viszontválaszul írta munkáját, mégpedig magyarul; mert mint mondotta, ha szabad magyar könyvre latinul válaszolni, úgy szabad a latin nyelvűre magyarul.

A szemelvények forrása: PPÖM V. 477-480; 485-488; 538-542; 603-610; 815-819.