A Kalaúz Pázmány Péter monumentális gondolati építménye, a katolikus hitvédelem anyagának, érveinek nagyszabású, művészi értékű rendszerezése. Mintái a nagy jezsuita hitvédő iratok voltak, mindenekelőtt Fr. Romulus Robert Bellarmin+ (1542-1621) toszkánai születésű kiváló jezsuita tudós (Pázmánynak római évei alatt tanítómestere) Disputationes de controversiis christianae fidei adversus huius temporis haereticos (Viták a keresztény hit kétségbevont kérdéseiről a kor eretnekeivel) című háromkötetes, 1581 és 1593 között megjelent műve. A Kalaúz 17. századi irodalmunk kimagasló alkotása. Benne a logikai fegyelem az ügy iránti odaadással, őszinte szenvedéllyel párosul; nyelvi ereje, stílusának sodró lendülete, képi telítettsége a század klasszikus értékű alkotásává avatja.

A szemelvények forrása: Hodoegus. Igazságra vezérlő Kalaúz, melyet írt, és most sok helyen jobbítván, kibocsátott Cardinal Pázmány Péter esztergomi érsek. Nyomtatták Pozsonyban harmadszor most 1637. esztendőben III-XII; 1-23. A jegyzetanyag összeállításánál Sík Sándor Pázmány Péter remekei című mintaszerű válogatásának jegyzetapparátusára támaszkodtunk. (Magyar Századok 3. Szerkeszti: Tolnai Gábor.)