Magyari István (megh. 1605-ben) Az országokban való sok romlásoknak okairól című műve 1602-ben jelent meg Sárvárott. Forgách Ferenc nyitrai püspök azonnal fölismerte a munka jelentőségét és a katolikus válaszadás szükségességét. A felelet megírására az általa nagyra becsült Pázmány Pétert tekintette a legalkalmasabb személynek. Ezért 1602 őszén meghívta a fiatal jezsuitát a Nyitra megyei Radosnyán levő nyaralójába, azzal a szándékkal, hogy Pázmány Magyari István könyvére a választ minél előbb készítse el. Gondtalan körülményeket biztosított számára, és Pázmány rövid idő alatt megírta a Felelet-et, mely 1603 elején Nagyszombaton meg is jelent. Ezzel a könyvecskével indult Pázmány írói pályája.

A szemelvények forrása: Pázmány Péter bíbornok, esztergomi érsek, Magyarország prímása Összes Munkái. A Budapesti Királyi Magyar Tudományegyetem megbízásából egybegyűjti és sajtó alá rendezi ugyanazon egyetem Hittudományi Kara [a továbbiakban: PPÖM] I. 21-25; 177-187. E kiadásnak jegyzetanyagát is számos helyen fölhasználtam.