Pázmány legvakmerőbb támadása ez a könyv a protestáns tanok ellen. Kálvin szövegeinek eredeti összefüggésükből való kiszakítása és önkényes értelmezése révén (s ezzel a módszerrel nem állt egyedül Pázmány Péter ebben a korban) azt mutatja ki, hogy Kálvin az Apostoli Credo valamennyi hitágazatának éppen az ellenkezőjét tanítja. Óriási felháborodást keltett a vita a protestáns rendek körében, akik Pázmány perbe fogását követelték. Thurzó György nádor csillapította le a kedélyeket, s mentette meg Pázmányt a további kellemetlenségektől. E munkáját Pázmány átdolgozva a Kalaúz-ba is beépítette. Szándékosan választottuk ezt a sok magyarázatot kívánó szövegrészt; mert megítélésünk szerint ebből a 17. századi vitamódszereknek ezt a fajtáját (nemcsak Pázmányét) jól meg lehet ismerni.

A szemelvények forrása: PPÖM II. 701-717.