A prédikáció-gyűjtemény Pázmány legutolsó megjelent munkája. Belesűrítette harmincévi szónoki gyakorlatának minden tapasztalatát. Összegezés és számadás ez a hatalmas kötet. „van benne valami leszámolás az élettel és működésével, valami befejezés-jelleg” (Sík Sándor). Pázmány rendkívüli személyisége talán a prédikációkban van hozzánk legközelebb; életbölcsessége itt nyilatkozik meg a legtisztább, legvonzóbb irodalmi formában. Értelem, szeretet és embertársai iránti bölcs megértés, türelem sugárzik hatalmas ívű mondataiból.

A szemelvények forrása: A római anyaszentegyház szokásából minden vasárnapokra és egynéhány innepekre rendelt evangeliomokrúl prédikációk, melyeket élő nyelvnek tanítása után írásba foglalta Cardinal Pázmány Péter esztergomi érsek. Nagyszombat, 1695. esztendőben. 4a-10b; 13-21; 57-70; 137-145; 190-203; 216-234; 262-276; 277-287; 340-352; 353-363; 396-404; 430-438; 484-518; 560-569; 624-638; 738-751; 767-782; 783-795; 808-819; 875-890; 927-938; 957-973; 998-1013; 1096-1110; 1147-1158.