Pázmány Öt szép levél című művére Alvinci Péter Egy tetetes neve vesztett pápista embertől S. T. D. P. P.-től küldetett színes öt levelekre rend szerént való felelet. Alvinci Pétertől, a kassai magyar eklézsia lelkipásztorától címmel válaszolt, de e munkának egyetlen példányát sem ismerjük. Pázmány így minősítette: „hogy egyszóval megmondjam, ez egész írásodban (jó lelkiismérettel mondom és ezennel magaddal is megtapasztaltatom) semmi egyéb nincsen egyníhány jó módjával ejtett magyarizmusnál, Aesopus beszédinél, korcsmárúl költ kajtor tréfáknál, istállóhoz illendő poshadt szitkozódásoknál…” Ezért nem feleletnek, hanem szidalmazó trágárságnak tartja. Alvinci eme válasza egyébként csupán az első két levélre vonatkozik, a többi hárommal nem foglalkozott. Pázmány ítéletéből kitetszik, hogy Alvinci műve szellemes, jól megfogalmazott, nyelvileg igényes lehetett.

A szemelvények forrása: PPÖM II. 631-657.